MEDDELELSE FRA KOMMISSIONEN TIL EUROPA-PARLAMENTET OG RÅDET

OM TRANSAKTIONER GENNEMFØRT UNDER EIB's EKSTERNE MANDAT I 2010

INDHOLDSFORTEGNELSE

1........... INDLEDNING.............................................................................................................. 3

2........... FINANSIERINGSTRANSAKTIONER........................................................................ 4

2.1........ Oversigt over omfanget af EIB's finansiering i de regioner, der er omfattet af afgørelsen.... 4

2.2........ Bidrag til EU's politiske målsætninger.............................................................................. 6

2.3........ Sektormæssig analyse..................................................................................................... 8

2.4........ Virkningen og merværdien af EIB's transaktioner............................................................. 9

3........... SAMARBEJDE MED KOMMISSIONEN................................................................. 11

4........... SAMARBEJDE MED INTERNATIONALE FINANSIELLE INSTITUTIONER....... 11

1. INDLEDNING

I Europa-Parlamentets og Rådets afgørelse 633/2009/EF af 13. juli 2009 ("afgørelsen" eller "mandatet") fastsættes det, at Kommission på grundlag af årlige rapporter fra EIB skal aflægge rapport årligt om EIB-finansieringstransaktioner, der gennemføres under garantien.

Uden for EU i de regioner, der er omfattet af mandatet, yder EIB lån og lånegarantier med dækning under EU-garantien ("transaktioner under mandat") eller på egen risiko i henhold til rammebestemmelserne i artikel 16 i sine vedtægter ("transaktioner på egen risiko"). I denne rapport vurderes EIB-finansieringstransaktioner gennemført i 2010 under mandatet, og der gives et resumé af transaktioner på egen risiko. Derimod er EIB's transaktioner i landene i Afrika, Vestindien og Stillehavet (AVS) samt i oversøiske lande og territorier (OLT) omfattet af en separat årsrapport.

Af rapporten fremgår to væsentlige udviklingstendenser i 2010: Behov for vedvarende långivning på baggrund af den økonomiske krise og et øget antal transaktioner relateret til klimaændringer.

Førtiltrædelseslandene samt de østlige naboskabslande og Rusland blev hårdest ramt af den globale krise med en realøkonomisk tilbagegang i 2009 på henholdsvis 4,5 % og 8,0 %. I førtiltrædelseslandene bekræftede EIB sin nøglerolle, idet banken bidrog til mere end et halvt procentpoint af landenes samlede BNP og hjalp med at imødegå kreditstramningen i regionen. Følgelig blev långivningen til SMV'er i regionen fordoblet i 2009. Med genopretningen er denne finansielle støtte blevet trukket fuldstændigt tilbage, og långivningen til denne region er nu tilbage på niveauet før krisen. Bestræbelserne på at afhjælpe den økonomiske krise er blandt andet foretaget i samarbejde med andre internationale finansielle institutioner (IFI'er) i henhold til en fælles handlingsplan til støtte for långivning til banksektoren og realøkonomien i Central- og Østeuropa. Mens udlånsvæksten til den private sektor er kommet fuldt op igen i førtiltrædelseslandene og i landene i Asien og Latinamerika (ALA), er den stadig under niveauet før krisen i Middelhavsområdet samt i de østlige naboskabslande og Sydafrika. Således spillede EIB fortsat en vigtig yderligere kontracyklisk rolle i disse regioner.

Den anden væsentlige tendens i 2010 var en betydelig stigning i EIB's aktiviteter til bekæmpelse af klimaændringer, primært ved hjælp af EIB's faciliteter for egen risiko. EIB investerede i alt 1,6 mia. i projekter vedrørende vedvarende energi og bæredygtig transport, heraf mere end tre fjerdele i regionerne Asien, Latinamerika og de østlige naboskabsregioner, dvs. de mindre energieffektive regioner, der er omfattet af mandatet. Kombineret med en stigning i energiinvesteringer i Middelhavsområdet for at støtte den europæiske energisikkerhed har denne stigning fuldt ud opvejet tilbagetrækningen af kontracykliske investeringer i 2009.

I den forbindelse blev samarbejdet mellem Kommission og EIB yderligere styrket i løbet af 2010, navnlig i forbindelse med midtvejsevalueringen af mandatet samt i forskellige ordninger, der kombinerer lån og gavebistand.

I løbet af 2011 er der iværksat flere nøgleinitiativer på EU-plan, navnlig som opfølgning på det arabiske forår, såsom en forøgelse af EIB's udlånskapacitet med EU-garantien for Middelhavsområdet, initiativet om partnerskab fremlagt på G8-topmødet i Deauville og oprettelsen af en EU-taskforce for det sydlige Middelhavsområde. I næste års rapport evalueres EIB's bidrag til disse initiativer.

Mere detaljerede oplysninger og statistiske tabeller om ovennævnte aktiviteter, herunder på projekt-, sektor- lande- og regionsplan, findes i vedlagte arbejdsdokument (i det følgende benævnt "arbejdsdokumentet")[1]. Medmindre andet er angivet, er henvisninger til tabeller i denne rapport henvisninger til arbejdsdokumentet.

Efter midtvejsevalueringen af EIB's eksterne mandat fremsendte Kommissionen et forslag til en ny afgørelse til Europa-Parlamentet og Rådet i april 2010, som blev vedtaget den 25. oktober 2011[2] (afgørelse nr. 1080/2011/EU om en EU-garanti til Den Europæiske Investeringsbank mod tab i forbindelse med lån til og lånegarantier for projekter uden for Unionen). Den nye afgørelse dækker finansieringstransaktioner fra 1. februar 2007 til 31. december 2013 og ophæver afgørelse nr. 633/2009/EF. Med den nye afgørelse indføres der supplerende rapporteringskrav, som skal gælde for EIB-finansieringstransaktioner, der undertegnes fra og med 2012.

2. FINANSIERINGSTRANSAKTIONER

2.1. Oversigt over omfanget af EIB's finansiering i de regioner, der er omfattet af afgørelsen

– EIB's samlede finansiering i regionerne uden for EU – herunder både transaktioner under mandatet og EIB-transaktioner på egen risiko – forblev stabil på ca. 8,8 mia. EUR i 2009 og 2010, godt 40 % over det tidligere niveau fra før krisen (henholdsvis 6,5 mia. EUR og 6,1 mia. EUR i 2007 og 2008). Det samlede omfang for de regioner, der er omfattet af EIB's eksterne mandat, som ikke indbefatter AVS/OLT- og EFTA-landene, udgjorde 7,8 mia. EUR i 2010 som i 2009, sammenholdt med 5,6 mia. EUR i 2008. Hvad angår 2009, blev en stigning på 1,2 mia. EUR (67 %) under EIB's faciliteter for egen risiko udlignet af et tilsvarende fald i den samlede långivning under mandatet. Med hensyn til antallet af projekter blev 46 projekter finansieret under mandatet i 2010 i forhold til 55 i 2009.

– Ved udgangen af 2010 lå det samlede undertegnede beløb under mandatet på 16,8 mia. EUR eller 65 % af det samlede beløbsloft i henhold til afgørelse 633/2009/EF (25,8 mia. EUR). Europa-Parlamentet og Rådet har besluttet at frigive yderligere 2 mia. EUR til et horisontalt mandat vedrørende klimaændringer og at øge de regionale beløbslofter i henhold til den nye afgørelse for ikke at begrænse EIB's långivningsaktivitet i de sidste år af mandatet, især i Middelhavs- og førtiltrædelseslandene. Som følge heraf vil mandatets samlede beløbsloft under den nye afgørelse være 29,5 mia. EUR. Det beløb, der blev undertegnet af EIB indtil udgangen af 2010, udgør 57 % af det nye samlede beløbsloft.

– I nedenstående tabel gives en oversigt over omfanget af EIB's finansiering fra sine egne ressourcer i 2009 og 2010 i de regioner, der er omfattet af det eksterne mandat.

Tabel 1: EIB-finansiering i 2009 og 2010 (under 2007-2013-mandatet) (mio. EUR)

Transaktions­lande || Transaktioner under mandatet || EIB-transaktioner på egen risiko (1) || I alt

(mio. EUR) || Totalgaranti || Dækning af politiske risici || I alt

|| 2009 || 2010 || 2009 || 2010 || 2009 || 2010 || 2009 || 2010 || 2009 || 2010

Førtiltrædelses­­­­lande || 2 615 || 1 460 || 250 || 75 || 2 865 || 1 535 || 1 475 || 1 796 || 4 340 || 3 331

Middelhavs­området || 1 088 || 1 663 || 422 || 346 || 1 510 || 2 009 || 56 || 516 || 1 566 || 2 525

Østeuropa, det sydlige Kaukasus og Rusland || 0 || 325 || 233 || 305 || 233 || 631 || 0 || 0 || 233 || 631

Asien og Latinamerika || 730 || 223 || 417 || 420 || 1 147 || 643 || 141 || 579 || 1 288 || 1 222

Sydafrika || 240 || 0 || 40 || 50 || 280 || 50 || 0 || 0 || 280 || 50

I alt || 4 673 || 3 671 || 1 362 || 1 196 || 6 035 || 4 867 || 1 672 || 2 891 || 7 706 || 7 758

(1) EIB-transaktioner på egen risiko gennemført under følgende faciliteter:

- Førtiltrædelsesfacilitet: Finansieringsramme på 19,5 mia. EUR for perioden 1998-2010, heraf 6,2 mia. EUR for 2007-2010. En stigning på 5,7 mia. EUR er godkendt for perioden 2011-2013

- Middelhavspartnerskabsfacilitet II: 2 mia. EUR for 2007-2013

- Facilitet for energimæssig bæredygtighed og forsyningssikkerhed: 4,5 mia. EUR for 2007-2013

- EFTA-facilitet: 3,3 mia. EUR indtil 2013

- Østlige partnerskabsfacilitet 5,1 mia. EUR godkendt i december 2009 indtil 2013.

I 2010 var 75 % af de lån, der blev undertegnet i medfør af mandatet, dækket af en totalgaranti, som anvendes i forbindelse med statslige og ikke-statslige transaktioner, mens 25 % var dækket af en garanti mod politiske risici i forbindelse med transaktioner med den private sektor. Den samlede mængde af undertegnede transaktioner i medfør af en af disse garantier udgør 63 % af den samlede finansiering i 2010 i regioner omfattet af afgørelsen, mens de resterende 37 % svarer til 2,9 mia. EUR af EIB's långivning på egen risiko uden udnyttelse af EU-garantien.

I førtiltrædelseslandene viser tendensen for transaktioner under mandatet en tilbagevenden i 2010 til niveauerne før krisen efter den usædvanligt høje långivningsaktivitet i 2009 som led i EIB's støtte til investeringer som reaktion på krisen (især til SMV'er) i regionen. Derimod steg långivningen under førtiltrædelsesfaciliteten med 22 % til 1,8 mia. EUR og oversteg aktiviteterne under mandatet (1,5 mia. EUR) i 2010 For at yde midlertidigt lån som følge af reduceret økonomisk råderum under mandatet og fortsat betydelige behov i førtiltrædelseslandene godkendte EIB's styrelsesråd i starten af 2011 en forøgelse af udlånsloftet for førtiltrædelsesfaciliteten på 5,7 mia. EUR indtil 2013.

I naboskabslandene mod syd og øst steg EIB's finansieringsaktivitet betydeligt i 2010 I Middelhavsområdet nåede den samlede långivning fra EIB's egne ressourcer (under mandatet med EU-garantien og under middelhavspartnerskabsfacilitet II for egen risiko) et rekordhøjt niveau på 2,5 mia. EUR. I de østlige naboskabslande og Rusland blev långivningsaktiviteterne mere end fordoblet siden 2009 og nåede op på 631 mio. EUR.

I Asien og Latinamerika faldt långivningen under mandatet, men en næsten tilsvarende stigning i långivning til regionen blev gennemført under faciliteten for energimæssig bæredygtighed og forsyningssikkerhed. Til sammen udgjorde den samlede finansiering under mandatet og faciliteter for egen risiko 1,2 mia. EUR i ALA-landene.

I Sydafrika blev der i 2010 undertegnet et nyt lån på 50 mio. EUR efter det høje niveau af undertegnede lån i 2009 (280 mio. EUR).

2.2. Bidrag til EU's politiske målsætninger

Formålet med EIB's transaktioner i henhold til afgørelsen er at støtte relevante eksterne politiske målsætninger for EU. Navnlig skal visse specifikke politiske målsætninger i henhold til afgørelsen opfyldes gennem EIB's eksterne aktiviteter. I nedenstående tabel 2 gives en oversigt over hovedmålsætningerne for EIB's finansieringstransaktioner i de regioner, der er omfattet af afgørelsen.

Tabel 2: Oversigt over hovedmålsætningerne for EIB's finansieringstransaktioner i henhold til afgørelsen.

Hovedmålsætninger i henhold til afgørelsen || PA || MED || EAST || ALA || SA

Energi - forsyningssikkerhed || X || X || X || X || X

Miljøbeskyttelse || X || X || X || X || X

Udvikling af den private sektor, SMV || X || X || X || || X

Udvikling af infrastruktur, herunder udbygning af TEN || X || X || X || || X

Førtiltrædelsesstøtte || X || || || ||

Støtte til EU's tilstedeværelse || || || || X ||

Det skal bemærkes, at målsætninger for långivningen på tværs af regionerne strømlines med den nye afgørelse.

Støtte til medlemsstaternes energisikkerhed og miljøbeskyttelse er fælles målsætninger i alle de regioner, der er omfattet af afgørelsen. I nedenstående tabel vises størrelsen af EIB-transaktioner, der blev undertegnet i 2009-2010 til støtte for disse målsætninger.

Tabel 3: EIB-transaktioner undertegnet i 2009 og 2010 til støtte for energisikkerhed og miljøet (mio. EUR)

|| 2009 || 2010

- i medfør af mandatet || ||

|| ||

Medlemsstaternes energisikkerhed || 25 || 20

|| ||

Miljøbeskyttelse || 1 032 || 742

- Håndtering af klimaændringer || 518 || 390

- Vand og spildevand || 351 || 337

- Forvaltning af naturressourcer || 161 || 0

- Nedbringelse af industriforurening || 3 || 16

|| ||

Bæredygtige samfund (til orientering) || 443 || 572

- Bæredygtig transport || 386 || 442

- Byfornyelse og genopbygning || 48 || 0

- Sundhedspleje || 0 || 130

|| ||

- i medfør af EIB's faciliteter for egen risiko || ||

|| ||

Medlemsstaternes energisikkerhed || 0 || 500

Miljøbeskyttelse || 196 || 1 014

Bæredygtige samfund || 0 || 27

|| ||

I alt (mandat + faciliteter) i de regioner, der er omfattet af afgørelsen

|| ||

Medlemsstaternes energisikkerhed || 25 || 520

Miljøbeskyttelse || 1 228 || 1 756

Bæredygtige samfund || 433 || 599

|| ||

I løbet af de senere år har EIB styrket sin långivning i forbindelse med klimaindsatsen og sin generelle forpligtelse til EU's mål om kulstoffattig og klimarobust vækst inden for og uden for EU, især i forbindelse med opfølgning på topmødet i København vedrørende FN's klimakonvention. I 2010 havde EIB sat sig et mål om at afsætte 20 % af sin samlede långivning til klimaindsatsen. Det forventes, at dette mål øges gradvist i de kommende år.

Ved at udnytte den erfaring og ekspertise, som banken har opnået gennem investeringer inden for EU, har EIB hurtigt udvidet sine aktiviteter i relation til klimaændringer i de regioner, der er omfattet af mandatet. EIB er også en aktiv aktør inden for de specifikke rammer vedrørende klimaændringer, der ved udgangen af 2010 blev fastsat i alle EU's regionale investeringsfaciliteter. EIB er derfor i en god position til at fremme kapacitetsopbygning samt udvikling og udbredelse af viden og klimavenlige teknologier til udviklingslandene.

Nærmere oplysninger om omfanget af EIB's bidrag til de EU-politiske målsætninger, som er genstand for afgørelsen, fremgår af arbejdsdokumentet.

Den midtvejsevaluering af EIB's mandat, der blev foretaget i løbet af 2010, viste, at mens EIB-transaktionerne generelt var i overensstemmelse med EU's eksterne politikker, bør sammenhængen mellem EU's politiske målsætninger og EIB's praktiske implementering heraf forstærkes, tydeliggøres og struktureres. Dette afspejles i den nye afgørelse, som forudser, at Kommissionen og EIB udformer regionale tekniske operationelle retningslinjer for at forstærke sammenhængen mellem implementeringen af EIB's aktiviteter, de generelle overordnede målsætninger i mandatet og EU's regionale strategier og prioriteringer.

2.3. Sektormæssig analyse

Tabel 4 indeholder en oversigt over den regionale og sektormæssige fordeling af EIB's transaktioner i henhold til afgørelsen i 2010.

Tabel 4: Sektormæssig analyse af transaktioner undertegnet i 2010 (mio. EUR)

Region || Sam­let beløb || Energi || Transport || Industri og tjeneste­ydelser || Vandforsy­ning, spildevands­bortskaffelse || Kreditram­mer for SMV'er || Sundheds- og uddannelses­infrastruktur

Førtiltrædel­ses­lande (PA) || 1 535 || 40 || 3 % || 375 || 24 % || 650 || 42 % || 167 || 11 % || 253 || 16 % || 50 || 3 %

Middelhavs­landene (MED) || 2 009 || 939 || 47 % || 539 || 27 % || 346 || 17 % || 55 || 3 % || || || 130 || 6 %

Østlige nabolande & Rusland (EAST) || 631 || 350 || 56 % || 85 || 13 % || 75 || 12 % || 66 || 10 % || 55 || 9 % || ||

Asien og Latinamerika (ALA) || 643 || 290 || 45 % || 223 || 35 % || 130 || 20 % || || || || || ||

Sydafrika (SA) || 50 || || || || || || || 50 || 100% || || || ||

I alt || 4 868 || 1 619 || 33 % || 1 222 || 25 % || 1 201 || 25 % || 338 || 7 % || 308 || 6 % || 180 || 4 %

Energi var den største sektor med en finansiering på 1,6 mia. EUR under mandatet i 2010 Tilsammen udgjorde finansiering med henblik på energieffektivitet (330 mio. EUR) og vedvarende energi (100 mio. EUR) en andel på 27 % af energilån i medfør af mandatet. Med hensyn til vedvarende energikilder anses de to vandkraftprojekter, der er finansieret i Georgien, som grundpillerne i Georgiens strategi for energisektoren, der har til formål at gøre landet til eksportør af vandkraft i regionen.

Transport - herunder jernbane-, vej-, havne- og bytransportinfrastruktur - udgjorde 25 % af den samlede långivning under mandatet. Inden for denne sektor angik ca. 44 % EIB's bidrag til finansieringen af tre store jord- og havbaserede infrastrukturprojekter i Marokko og Tunesien, mens andre 19 % omfattede tre projekter i Serbien til udvikling af transportkorridorer med forbindelse til de transeuropæiske net.

Servicesektoren repræsenterede omkring 13 % af den samlede långivning under mandatet, med bidrag via tre investeringsprogrammer til styrkelse af de videnbaserede økonomier og forsknings- og innovationskapaciteten i Serbien og Tyrkiet. Industrisektoren tegnede sig for næsten 10 %, med to projekter finansieret i Egypten og Brasilien, som vil medføre renere produktion og nedbringelse af industriforureningen. Långivning til landbrugssektoren bestod af et lån på 75 mio. EUR (ca. 1,5 %) til Moldova som hjælp til at overvinde strukturelle svagheder i den moldoviske vindyrkningsbranche (primært bestående af SMV'er) fra vinmark til pakning og forsendelse.

Finansiering til vandforsyning og spildevandsbortskaffelse blev ydet for et beløb på 337 mio. EUR (svarende til 7 % af den samlede långivning) til ni projekter i alle regioner omfattet af mandatet, bortset fra ALA-regionen. I overensstemmelse med FN's årtusindudviklingsmål bidrager EIB til at udvikle bæredygtig adgang til rent drikkevand og spildevandsbortskaffelse. Disse projekter er typisk forbundet med stærke positive indvirkninger på miljøet og folkesundheden og er generelt set en fordel for de berørte indbyggeres livskvalitet. Med hensyn til mere fordelagtige vilkår eller støtte til projektimplementering drager 7 af de 9 finansierede projekter fordel af teknisk bistand eller andre former for gavebistand ved siden af EIB's finansiering.

Kreditlinjer for SMV'er ydet via formidlere tegnede sig for 308 mio. EUR af finansieringen under mandatet (svarende til 6 % af den samlede långivning). Mere betydelig finansiering via kreditlinjer til SMV'er blev ydet under førtiltrædelsesfaciliteten for et beløb på 980 mio. EUR. Denne støtte kanaliseres gennem et antal offentlige såvel som private finansielle institutioner, der formidler lån til forskellige sektorer. En del af denne finansiering ydes inden for rammerne af en fælles IFI-handlingsplan (Joint IFI Action Plan) til støtte for banksystemerne og långivning til realøkonomien i Central- og Østeuropa (herunder det vestlige Balkan og Tyrkiet). Endvidere blev der ydet to lån (for 55 mio. EUR) i Georgien og Moldova inden for det østlige partnerskabsinitiativ for SMV'er.

Fire procent af den samlede långivning blev ydet til to transaktioner inden for sundheds- og uddannelsesinfrastruktur. I Serbien blev der udlånt 50 mio. EUR til investeringer, der tager fat på systemiske problemer inden for den primære og sekundære uddannelsessektor, mens der i Syrien blev undertegnet endnu et lån i 2010 til et investeringsprogram med det formål at øge landets kapacitet til at reagere på befolkningens underliggende behov for sundhedsydelser, herunder at tage fat på de ændrede demografiske og epidemiologiske udfordringer.

2.4. Virkningen og merværdien af EIB's transaktioner

EIB vurderer merværdien af sine transaktioner ud fra en ramme, der bygger på følgende tre søjler:

Søjle 1 - overensstemmelse med og bidrag til opfyldelse af EU's politiske målsætninger

Søjle 2 - kvaliteten af projektet og dets soliditet

Søjle 3 - EIB's finansielle og ikke-finansielle bidrag til projektet.

Den ramme, der anvendes på transaktioner i førtiltrædelseslandene, nemlig merværdirammen, svarer til den, der anvendes ved finansieringstransaktioner inden for EU. I alle andre regioner, der er omfattet af afgørelsen, anvender EIB den såkaldte ramme for økonomisk og social konsekvensanalyse, som afspejler de forskellige behov og karakteristika samt de respektive långivningsmålsætninger for hver af de geografiske regioner.

Vurderingen foretages af EIB på forhånd på grundlag af fakta og data indsamlet i løbet af projektvurderingsfasen. Rammen er udformet, så den kan tilvejebringe værdifulde oplysninger og referencedata i hele projektets levetid med hensyn til såvel overvågningen som den efterfølgende evaluering.

Tabel 5a: Vurdering af merværdien af transaktioner godkendt i 2010 i førtiltrædelseslandene (højeste antal point = 200).

Vurdering af virkning || Søjle 1 || Søjle 2 || Søjle 3 || Gennem­snitligt antal point || Godkendte transak­tioner

Mandat med EU-garanti || 139 || 128 || 151 || 139 || 10

Førtiltrædelses­facilitet || 129 || 139 || 150 || 139 || 14

Tabel 5b: Vurdering af merværdien af transaktioner godkendt i 2010 i Middelhavsområdet, de østlige naboskabslande og Rusland, Asien og Latinamerika, og Sydafrika

Vurdering af virkning || Søjle 1 || Søjle 2 - Investeringslån || Søjle 2 – Formidlede lån (SMV'er) || Søjle 3

Høj || 29 (76 %) || 11 (35 %) || 1 (14 %) || 25 (66 %)

Middel || 9 (24 %) || 19 (61 %) || 6 (86 %) || 11 (29 %)

Moderat || 0 || 1 (3 %) || 0 || 0

Lav || 0 || 0 || 0 || 0

I alt || 38 (100 %) || 31 (100 %) || 7 (100 %) || 38 (100 %)

I førtiltrædelseslandene kan der observeres små forskelle mellem transaktionerne under EU-garantien og for egen risiko for søjle 1 og 2, som især afspejler det forhold, at mandatet primært er rettet mod projekter med relativt højere risiko, hvor EU-garantien giver den højeste merværdi.

I de andre regioner omfattet af mandatet fik ni transaktioner den samlede vurdering "høj" i alle tre søjler, hvoraf otte repræsenterer investeringer, der bidrager til miljøbeskyttelse (vedvarende energi, energieffektivitet, nedbringelse af industriforurening, vandforsyning og bæredygtig transport), og én er en regional mezzaninfond med risikokapital under Euro-Middelhavs-faciliteten for investeringer og partnerskab (FEMIP).

3. SAMARBEJDE MED KOMMISSIONEN

Kommissionen og EIB arbejdede tæt sammen inden for rammerne af midtvejsevalueringen af EIB's eksterne mandat. Rapporten, som var udarbejdet af en styringskomité bestående af en række sagkyndige personer, og evalueringen, som var foretaget af en ekstern konsulent, udgjorde grundlaget for det forslag, som Kommissionen fremlagde for Europa-Parlamentet og Rådet i april 2010. Den almindelige lovgivningsprocedure for ændring af afgørelsen blev afsluttet i oktober 2011. Den nye afgørelse kræver endnu mere samarbejde og synergi mellem Kommissionen og EIB samt den nyligt oprettede tjeneste for EU's optræden udadtil.

I forbindelse med den flerårige finansielle ramme for tiden efter 2013 har Kommissionen og EIB indledt overvejelser om nye finansielle instrumenter til støtte for EU's eksterne politikker. Den betydelige stigning i brugen af innovative finansielle instrumenter bør give mulighed for, at en større andel af EU's gavebistand kan kombineres med lån eller anvendes på egenkapitals- og risikodelingsinstrumenter for på den måde at mobilisere flere midler, især fra investorer i den private sektor, til dækning af partnerlandenes investeringsbehov. Brugen af innovative finansielle instrumenter i eksterne politikker bør støttes under en "EU platform for samarbejde og udvikling" for at øge effektiviteten af EU's finansiering af eksterne projekter.

Finansieringen af klimaindsatsen nåede op på omtrent 30 % af EIB’s samlede finansiering i 2010. Under den 16. partskonference under De Forenede Nationers rammekonvention om klimaændringer i Cancun videreudviklede EIB partnerskaber om klimaindsats gennem forskellige events. Disse omfattede en fælles konference mellem Kommissionen og EIB om modvirkning af og tilpasning til klimaændringer i AVS-staterne og OCT-østaterne, en præsentation af den seneste udvikling i den EIB-styrede Verdensfond for Energieffektivitet og Vedvarende Energi samt en rundbordsdrøftelse om multilaterale udviklingsbankers klimabeskyttelsesforanstaltninger og resultatstandarder.

Med henblik på at øge EIB's bidrag til EU's udviklingssamarbejdsmål, blev der organiseret en række seminarer om menneskerettigheder med henblik på at udveksle oplysninger om bedste praksis og fremme dialogen mellem interessenter, navnlig i civilsamfundet, erhvervslivet og mellemstatslige organisationer. I seminaret i London i juni 2010 deltog over 80 repræsentanter med ansvar for menneskerettigheder, og det blev efterfulgt af et andet seminar i Johannesburg i juli 2010 med yderligere 40 interessenter, hovedsagelig fra de afrikanske lande. Endelig blev der afholdt en rundbordsdrøftelse mellem repræsentanter for EIB og Europa-Kommissionen i Bruxelles i oktober 2010.

EIB har fortsat aflagt detaljerede rapporter om sine finansieringstransaktioner, der muligvis kan kvalificeres som officiel udviklingsbistand i henhold til OECD- og DAC-direktiverne. Fortolkningen af anvendelsen af disse direktiver på EIB's långivningsaktivitet under EU-garantien har været genstand for intense drøftelser mellem OECD og Europa-Kommissionen, og disse drøftelser finder fortsat sted.

4. SAMARBEJDE MED INTERNATIONALE FINANSIELLE INSTITUTIONER

I 2010 repræsenterede samfinansiering med andre IFI'er eller europæiske bilaterale institutioner 43 % af EIB's samlede finansiering uden for EU (herunder AVS). Samfinansiering repræsenterede 64 % af de samlede undertegnede transaktioner under mandatet (herunder FEMIP-risikokapital finansieret under EU's budgetmidler). Denne andel af samfinansierede transaktioner er steget stødt siden begyndelsen af mandatperioden, nemlig fra 42 % i 2007 til 55 % i 2008 og 60 % i 2009. Listen over samfinansierede transaktioner undertegnet i de regioner, der er omfattet af det eksterne mandat, i 2010 findes i arbejdsdokumentet.

Midtvejsevalueringen af det eksterne mandat gav en positiv vurdering af EIB's samarbejde med andre IFI'er og anerkendte stigningen i samfinansiering og bestræbelserne på, hvor det er relevant, at sikre sammenhængende projekt- og sektorbetingelser blandt IFI'erne. EIB blev opfordret til at praktisere fælles samfinansiering med øget gensidig tillid, når det giver mening i projektstøttemodtagernes interesse, og når det forbedrer effektiviteten af finansieringsstøtten fra IFI'erne.

EIB har været en aktiv aktør inden for de regionale kombinationsfaciliteter, som Kommissionen i løbet af de senere år har oprettet sammen med EIB, EBRD og andre europæiske bilaterale finansielle institutioner (EBFI'er) (f.eks. naboskabs­investerings­faciliteten, investeringsfaciliteten for Centralasien, investeringsrammen for Vestbalkan og EU's trustfond for infrastruktur i Afrika). EIB vil overveje sin deltagelse i andre faciliteter i andre regioner (f.eks. investeringsfaciliteten for Latinamerika).

Et nyt aftalememorandum mellem Kommissionen, EIB-Gruppen og EBRD blev udformet i 2010 og underskrevet i marts 2011. Det nye aftalememorandum erstatter og samler tidligere aftaler, der omfatter Østeuropa, det sydlige Kaukasus, Rusland og Centralasien (pr. december 2006) samt Tyrkiet (pr. januar 2009). Aftalememorandummet vil muliggøre øget strategisk og operationelt samarbejde. Det nye trepartsaftalememorandum om samarbejde uden for EU bør revideres, så snart EBRD påbegynder aktiviteter i Middelhavsområdet.

EIB fortsatte i 2010 sit tætte samarbejde med andre IFI'er og europæiske bilaterale institutioner og styrkede således sin katalyserende rolle til støtte for EU's politiske målsætninger og standarder, herunder inden for klubberne Long Term Investors Club (LTIC) og Club of Institutions of the EU specialising in Long-Term Credit (ISLTC).

I april 2010 var EIB vært for det halvårlige møde for cheferne for de multilaterale udviklingsbanker i Luxembourg. På mødet blev koordineringen af disse institutioners reaktion på klimaændringer drøftet, herunder metoder til forbedring af koordineringen og effektiviteten, især som reaktion på den økonomiske krise.

Samarbejdet med Agence Française de Développement (AFD) og Kreditanstalt für Wiederaufbau (KfW) blev styrket og formaliseret med underskriften af trepartsaftalen om gensidig tillid i februar 2010. Inden for disse rammer tilstræber de tre institutioner at øge deres samlede effektivitet ved gensidigt at anerkende og stole på de procedurer og standarder, som hver enkelt institution anvender i forbindelse med samfinansierede projekter. Ved udgangen af 2010 var der udvalgt pilotprojekter i de sydlige naboskabsregioner og AVS-regionerne.

Den fælles IFI-handlingsplan "Joint IFI Action Plan" (JAP) til støtte for banksystemer og långivning til realøkonomien i Centralasien og Østeuropa, som blev underskrevet af EIB-Gruppen, Verdensbankgruppen og EBRD som reaktion på den globale finanskrise i februar 2009, blev gennemført med godt resultat i 2010 og gav mere end 33 mia. EUR i støtte til banker og økonomier i regionen. Dette samarbejdsniveau, som var uden fortilfælde, var medvirkende til at sikre, at væsentlige vestlige banker opretholdt deres engagement i regionen på et tidspunkt, hvor de internationale markeder gik i stå, og den private finansiering svandt ind. En endelig rapport, som blev udgivet den 11. marts 2011, konkluderede, at JAP-målsætningerne var nået. Samlet set bidrog JAP til at undgå en systemisk bankkrise og en alvorlig kreditstramning og til at genstarte inddrivelsen af fordringer i mange lande.

[1] SEC(20--)[…]

[2] EUT L 280 af 27.10.2011, s. 1.